FI Euroopan unionin virallinen lehti L 219/10

KOMISSION TÄYTÄNTÖÖNPANOASETUS (EU) N:o 800/2014,

annettu 24 päivänä heinäkuuta 2014,

kansallisiin ohjelmiin perustuvan ja erityisen kauttakulkujärjestelyn yhteydessä annettavan operatiivisen tuen rahoitusta koskevien raportointimenettelyjen ja muiden käytännön järjestelyjen vahvistamisesta ulkorajojen ja viisumipolitiikan rahoitusvälineen perustamisesta osana sisäisen turvallisuuden rahastoa annetun Euroopan parlamentin ja neuvoston asetuksen (EU) N:o 515/2014 mukaisesti

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon ulkorajojen ja viisumipolitiikan rahoitusvälineen perustamisesta osana sisäisen turvallisuuden rahastoa 16 päivänä huhtikuuta 2014 annetun Euroopan parlamentin ja neuvoston asetuksen (EU) N:o 515/2014 (1), ja erityisesti sen 10 artiklan 6 kohdan ja 11 artiklan 6 kohdan,

sekä katsoo seuraavaa:

(1) Asetuksen (EU) N:o 515/2014 19 artiklan mukaan ulkorajojen ja viisumipolitiikan rahoitusvälineeseen sovelletaan Euroopan parlamentin ja neuvoston asetusta (EU) N:o 514/2014 (2). Sen vuoksi kaikkia asetuksen (EU) N:o 514/2014 perusteella annettuja komission delegoituja asetuksia ja täytäntöönpanoasetuksia sovelletaan ulkorajojen ja viisumipolitiikan rahoitusvälineeseen.

(2) Komission täytäntöönpanoasetuksissa (EU) N:o 802/2014 (3) ja (EU) N:o 799/2014 (4) esitetään erityisesti komission ja jäsenvaltioiden väliseen sähköiseen tiedonvaihtojärjestelmään sovellettavat ehdot ja edellytykset, kansallisten ohjelmien mallit ja vuotuisten ja lopullisten täytäntöönpanokertomusten mallit.

(3) Asetuksen (EU) N:o 515/2014 10 artiklan 1 kohdan mukaan jäsenvaltiot voivat käyttää enintään 40 prosenttia ulkorajojen ja viisumipolitiikan rahoitusvälineestä myönnetyistä määrärahoista rahoittaakseen operatiivista tukea viranomaisille, jotka vastaavat sellaisten tehtävien ja palvelujen suorittamisesta, jotka ovat unionin hyväksi suoritettavaa julkista palvelua. Ennen kansallisen ohjelman hyväksymistä jäsenvaltiota, joka haluaa rahoittaa operatiivista tukea kansallisen ohjelman perusteella, olisi vaadittava toimittamaan tiettyjä tietoja erityisesti siksi, että komissio voi arvioida asetuksen (EU) N:o 515/2014 10 artiklan 2 kohdassa säädettyjen edellytysten täyttymistä. Lisäksi olisi vahvistettava muitakin operatiivista tukea koskevia raportointivelvollisuuksia.

(4) Asetuksen (EU) N:o 515/2014 11 artiklan 2 kohdassa myönnetään varoja Liettualle erityisenä operatiivisena lisätukena Liettuan ja komission välisen erityisen kauttakulkujärjestelyn yhteydessä. Olisi edellytettävä, että Liettua toimittaa tiettyjä tähän liittyviä tietoja, erityisesti siksi, että komissio voi arvioida niiden asetuksen (EU) N:o 515/2014 11 artiklan 3 kohdassa tarkoitettujen kustannusten tukikelpoisuutta, jotka Liettua aikoo periä välineen yhteydessä. Lisäksi olisi säädettävä erityiselle kauttakulkujärjestelylle annettavaa operatiivista tukea koskevista lisäraportointivaatimuksista.

(5) Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistu tämän asetuksen hyväksymiseen, asetus ei sido Tanskaa eikä sitä sovelleta Tanskaan. Koska tällä asetuksella kehitetään Schengenin säännöstöä, Tanska päättää mainitun pöytäkirjan 4 artiklan mukaisesti kuuden kuukauden kuluessa siitä, kun neuvosto on hyväksynyt tämän asetuksen, saattaako se asetuksen osaksi kansallista lainsäädäntöään.

(6) Islannin ja Norjan osalta tällä asetuksella kehitetään niitä Schengenin säännöstön määräyksiä, joita tarkoitetaan Euroopan unionin neuvoston sekä Islannin tasavallan ja Norjan kuningaskunnan välisessä sopimuksessa viimeksi mainittujen osallistumisesta Schengenin säännöstön täytäntöönpanoon, soveltamiseen ja kehittämiseen (5) ja jotka kuuluvat neuvoston päätöksen 1999/437/EY (6) 1 artiklan A ja B kohdassa tarkoitettuun alaan.

(7) Sveitsin osalta tällä asetuksella kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön ja Sveitsin valaliiton välisessä sopimuksessa Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen (7) ja jotka kuuluvat päätöksen 1999/437/EY 1 artiklan A ja B kohdassa, tarkasteltuna yhdessä neuvoston päätöksen 2008/146/EY (8) 3 artiklan kanssa, tarkoitettuun alaan.

(8) Liechtensteinin osalta tällä asetuksella kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välisessä pöytäkirjassa Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen (9) ja jotka kuuluvat päätöksen 1999/437/EY 1 artiklan A ja B kohdassa, tarkasteltuna yhdessä neuvoston päätöksen 2011/350/EU (10) 3 artiklan kanssa, tarkoitettuun alaan.

(9) Tässä asetuksessa säädettyjen toimenpiteiden pikaisen soveltamisen varmistamiseksi ja kansallisten ohjelmien hyväksymisen viiveiden estämiseksi asetuksen olisi tultava voimaan sitä päivää seuraavana päivänä, jona se julkaistaan Euroopan unionin virallisessa lehdessä.

(10) Tässä asetuksessa säädetyt toimenpiteet ovat turvapaikka-, maahanmuutto- ja kotouttamisrahaston sekä sisäisen turvallisuuden rahaston komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Kansallisesta ohjelmasta ja erityisestä kauttakulkujärjestelystä rahoitettua operatiivista tukea koskevat käytännön järjestelyt

1. Kun jäsenvaltio päättää hakea operatiivista tukea asetuksen (EU) N:o 515/2014 10 artiklan nojalla, sen on toimitettava komissiolle täytäntöönpanoasetuksen (EU) N:o 802/2014 liitteessä vaadittujen tietojen lisäksi tämän asetuksen liitteessä I luetellut tiedot

Jäsenvaltion on toimitettava komissiolle myös tämän asetuksen liitteessä II esitetyn mallin mukaan laadittu viitteellinen suunnitelmalomake.

2. Jos Liettua päättää käyttää asetuksen (EU) N:o 515/2014 11 artiklan nojalla erityistä kauttakulkujärjestelyä varten saatavilla olevaa operatiivista tukea, sen on toimitettava komissiolle täytäntöönpanoasetuksen (EU) N:o 802/2014 liitteessä vaadittujen tietojen lisäksi tämän asetuksen liitteessä III luetellut tiedot.

3. Tässä artiklassa tarkoitetut tiedot ja lomakkeet on lähetettävä komissiolle täytäntöönpanoasetuksen (EU) N:o 802/2014 2 artiklassa perustetun sähköisen tiedonvaihtojärjestelmän kautta.

2 artikla

Kansallisesta ohjelmasta ja erityisestä kauttakulkujärjestelystä rahoitetusta operatiivisesta tuesta raportoinnin malli

1. Jos kansallisen ohjelman perusteella rahoitetaan operatiivista tukea, kyseisen jäsenvaltion on raportoitava sen täytäntöönpanosta asetuksen (EU) N:o 514/2014 54 artiklassa tarkoitetussa täytäntöönpanokertomuksessa, joka on laadittu täytäntöönpanoasetuksen (EU) N:o 799/2014 liitteessä esitetyn mallin mukaisesti.

Toimittaessaan täytäntöönpanokertomustaan komissiolle jäsenvaltion on lisäksi esitettävä tämän asetuksen liitteessä IV luetellut tiedot.

2. Jos Liettuan kansallisen ohjelman perusteella rahoitetaan operatiivista tukea erityistä kauttakulkujärjestelyä varten, Liettuan on raportoitava sen täytäntöönpanosta asetuksen (EU) N:o 514/2014 54 artiklassa tarkoitetussa täytäntöönpanokertomuksessa, joka on laadittu täytäntöönpanoasetuksen (EU) N:o 799/2014 liitteessä esitetyn mallin mukaisesti.

Toimittaessaan täytäntöönpanokertomustaan komissiolle Liettuan on lisäksi esitettävä tämän asetuksen liitteessä V luetellut tiedot.

3. Tässä artiklassa tarkoitetut tiedot on lähetettävä komissiolle täytäntöönpanoasetuksen (EU) N:o 802/2014 2 artiklassa perustetun sähköisen tiedonvaihtojärjestelmän kautta.

3 artikla

Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa perussopimusten mukaisesti. Tehty Brysselissä 24 päivänä heinäkuuta 2014. Komission puolesta Puheenjohtaja José Manuel BARROSO

(1) EUVL L 150, 20.5.2014, s. 143.

(2) Euroopan parlamentin ja neuvoston asetus (EU) N:o 514/2014, annettu 16 päivänä huhtikuuta 2014, turvapaikka-, maahanmuutto- ja kotouttamisrahastoon sekä poliisiyhteistyön, rikollisuuden ehkäisemisen ja torjumisen sekä kriisinhallinnan rahoitusvälineeseen sovellettavista yleisistä säännöksistä (EUVL L 150, 20.5.2014, s. 112).

(3) Komission täytäntöönpanoasetus (EU) N:o 802/2014, annettu 24 päivänä heinäkuuta 2014, kansallisten ohjelmien mallien sekä komission ja jäsenvaltioiden välisen sähköisen tiedonvaihtojärjestelmän ehtojen ja edellytysten vahvistamisesta turvapaikka-, maahanmuutto- ja kotouttamisrahastoon sekä poliisiyhteistyön, rikollisuuden ehkäisemisen ja torjumisen sekä kriisinhallinnan rahoitusvälineeseen sovellettavista yleisistä säännöksistä annetun Euroopan parlamentin ja neuvoston asetuksen (EU) N:o 514/2014 mukaisesti (katso tämän virallisen lehden sivu 22).

(4) Komission täytäntöönpanoasetus (EU) N:o 799/2014, annettu 24 päivänä heinäkuuta 2014, vuotuisten ja lopullisten täytäntöönpanokertomusten mallien vahvistamisesta turvapaikka-, maahanmuutto- ja kotouttamisrahastoon sekä poliisiyhteistyön, rikollisuuden ehkäisemisen ja torjumisen sekä kriisinhallinnan rahoitusvälineeseen sovellettavista yleisistä säännöksistä annetun Euroopan parlamentin ja neuvoston asetuksen (EU) N:o 514/2014 mukaisesti (katso tämän virallisen lehden sivu 4).

(5) EYVL L 176, 10.7.1999, s. 36.

(6) Neuvoston päätös 1999/437/EY, tehty 17 päivänä toukokuuta 1999, tietyistä Euroopan unionin neuvoston, Islannin tasavallan ja Norjan kuningaskunnan välillä näiden kahden valtion osallistumisesta Schengenin säännöstön täytäntöönpanoon, soveltamiseen ja kehittämiseen tehdyn sopimuksen yksityiskohtaisista soveltamissäännöistä (EYVL L 176, 10.7.1999, s. 31).

(7) EUVL L 53, 27.2.2008, s. 52.

(8) Neuvoston päätös 2008/146/EY, tehty 28 päivänä tammikuuta 2008, Euroopan unionin, Euroopan yhteisön ja Sveitsin valaliiton välisen, Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen koskevan sopimuksen tekemisestä Euroopan yhteisön puolesta (EUVL L 53, 27.2.2008, s. 1).

(9) EUVL L 160, 18.6.2011, s. 21.

(10) Neuvoston päätös 2011/350/EU, annettu 7 päivänä maaliskuuta 2011, Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen, joka koskee Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen, Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välillä tehtävän pöytäkirjan tekemisestä Euroopan unionin puolesta, siltä osin kuin kyse on tarkastusten poistamisesta sisärajoilta ja henkilöiden liikkumisesta rajojen yli (EUVL L 160, 18.6.2011, s. 19).

LIITE I KANSALLISEEN OHJELMAAN PERUSTUVAN OPERATIIVISEN TUEN OHJELMOINTI Kunkin jäsenvaltion on vahvistettava, että ne noudattavat asetuksen (EU) N:o 515/2014 10 artiklan 2 kohdassa säädettyjä edellytyksiä, jos kansalliseen ohjelmaan sisältyy operatiivista tukea. Kansallinen tavoite: esitetään yleinen kuvaus operatiivisen tuen käytöstä sekä tavoitteista, jotka on tarkoitus saavuttaa, ja palveluista ja tehtävistä, joita operatiivisen tuen mekanismilla rahoitetaan. Jos kansallinen ohjelma sisältää operatiivista tukea viisumi- tai rajakysymyksiin, täytetään lisäksi viitteellinen suunnittelulomake ja liitetään se asiakirjoihin. Viitteellinen suunnittelulomake ei ole osa komission päätöstä kansallisen ohjelman hyväksymisestä. ERITYISTAVOITE: Operatiivinen tuki/Asetuksen (EU) N:o 515/2014 10 artiklan 2 kohta Kansallinen tavoite: Viisumeja koskeva operatiivinen tuki Kansallinen tavoite: Rajoja koskeva operatiivinen tuki

LIITE II KANSALLISEEN OHJELMAAN PERUSTUVAA OPERATIIVISTA TUKEA KOSKEVA VIITTEELLINEN SUUNNITTELULOMAKE Tämä lomake ei ole osa komission päätöstä kansallisen ohjelman hyväksymisestä. Kunkintyyppisen operatiivisen tuen (viisumit tai rajat) osalta ilmoitetaan seuraavat tiedot: i) viitteellinen luettelo tuensaajista: — tuensaajan nimi (esim. ulkoasiainministeriö, poliisin maahanmuutto-osasto, rannikkovartiosto, satamaviranomainen, asevoimat) ja sen oikeudellinen asema (esim. julkinen viranomainen, julkinen osakeyhtiö jne.) — tuensaajan lakisääteiset tehtävät — tärkeimmät rajaturvallisuuteen ja/tai viisumeihin liittyvät tehtävätyypit, mukaan lukien tuen kohteena olevat tehtävät. Rivejä voidaan tarvittaessa lisätä. ii) viitteellinen luettelo tehtävistä: kuvaus tuensaajan tärkeimmistä tehtävätyypeistä seuraavilla aloilla: — viisumien myöntäminen, mukaan lukien tuen kohteena asetuksen (EU) N:o 515/2014 10 artiklan mukaisesti olevat tehtävät — rajaturvallisuustehtävät, jotka ovat tuen kohteena asetuksen (EU) N:o 515/2014 10 artiklan mukaisesti. Tietoja ei ole tarpeen antaa tuensaajan kaikista tehtävistä, vaan ainoastaan niistä, jotka liittyvät rajaturvallisuuteen ja maahanmuuton valvontaan (esim. asevoimat, jotka suorittavat merivalvontaa laittoman maahanmuuton estämiseksi). Tehtävät on ryhmiteltävä niiden maantieteellisen suorituspaikan mukaisesti (esim. Beijingin suurlähetystö, ulkoasiainministeriö tai Slovakian ja Ukrainan välinen raja). Lisäksi ilmoitetaan mahdollisuuksien mukaan kunkin rajoja koskevan operatiivisen tuen yhteydessä kuvatun tehtävän osalta sen ulkorajaosuus. iii) viitteellinen henkilöstömäärä:ilmoitetaan soveltuvin osin kunkin tuensaajan ja tehtävän osalta kyseessä olevan ja tukea oletettavasti saavan henkilöstön määrä (kokoaikavastaava määrä koko operatiivisen tuen keston ajalta). iv) viitteellinen budjettierittely tuensaajatyyppien mukaan jaoteltuna seuraavissa kustannusluokissa: henkilöstökulut, mukaan luettuina koulutusmenot huoltomenot, esimerkiksi ylläpito- ja korjauskustannukset laitteistojen päivitys/korvaaminen uusilla kiinteistökulut (arvonalennus, kunnostus) tietotekniikkajärjestelmät (VIS- ja SIS-tietojärjestelmien sekä uusien tietotekniikkajärjestelmien operatiivinen hallinto, tilojen vuokraus ja kunnostus, viestintäinfrastruktuuri ja turvallisuus) operaatiot (kustannukset, joita ei kateta edellä olevista luokista). Viitteellinen suunnittelulomake I: Viisumeja koskeva operatiivinen tuki Osa I.1: Viitteellinen luettelo tehtävistä Tehtävät Tuensaaja Henkilöstö 1. Konsulaatit ja muut muissa maissa sijaitsevat yksiköt 1.1 1.n 2. Keskusyksiköt ja muut yksiköt (keskustason erikoisyksiköt, jotka myöntävät viisumeja, joiden toimittaminen ei ole kytköksissä tiettyyn sijaintipaikkaan (esim. ulkoasiainministeriö — viisumiasioiden osasto)) 2.1 2.n Osa I.2: Viitteellinen budjettierittely Yhteensä tuensaajaa kohden Tuensaaja 1.1 henkilöstökulut, mukaan luettuina koulutusmenot 1.2 huoltomenot, esimerkiksi ylläpito- ja korjauskustannukset 1.3 laitteistojen päivitys/korvaaminen uusilla 1.4 kiinteistökulut (arvonalennus, kunnostus) 1.5 tietotekniikkajärjestelmät (VIS- ja SIS-tietojärjestelmien sekä uusien tietotekniikkajärjestelmien operatiivinen hallinto, tilojen vuokraus ja kunnostus, viestintäinfrastruktuuri ja turvallisuus) 1.6 operaatiot (kustannukset, joita ei kateta edellä olevista luokista). Yhteensä:

Viitteellinen suunnittelulomake II: Rajoja koskeva operatiivinen tuki Osa II.1: Viitteellinen luettelo tehtävistä Tehtävä Tuensaaja Henkilöstö 1. Maarajat 1.1 1.n 2. Merirajat 2.1 2.n 3. Ilmarajat 3.1 3.n 4. Keskuspalvelut ja muut palvelut (rajaturvallisuuden alalla toimivat keskustason erikoispalvelut, joiden tarjoaminen ei ole kytköksissä tiettyyn sijaintipaikkaan (esim. rajavartioston päätoimipaikassa toteutettava riskianalyysi, koulutustoiminta)) 4.1 4.n Osa II.2: Viitteellinen budjettierittely Yhteensä tuensaajaa kohden 1. Tuensaaja 1.1 henkilöstökulut, mukaan luettuina koulutusmenot 1.2 huoltomenot, esimerkiksi ylläpito- ja korjauskustannukset 1.3 laitteistojen päivitys/korvaaminen uusilla 1.4 kiinteistökulut (arvonalennus, kunnostus) 1.5 tietotekniikkajärjestelmät (VIS- ja SIS-tietojärjestelmien sekä uusien tietotekniikkajärjestelmien operatiivinen hallinto, tilojen vuokraus ja kunnostus, viestintäinfrastruktuuri ja turvallisuus) 1.6 operaatiot (kustannukset, joita ei kateta edellä olevista luokista). Yhteensä:

LIITE III ERITYISEEN KAUTTAKULKUJÄRJESTELYYN PERUSTUVAN OPERATIIVISEN TUEN OHJELMOINTI Operatiivinen tuki erityiselle kauttakulkujärjestelylle (Liettua): esitellään kansallinen strategia erityisen kauttakulkujärjestelyn täytäntöönpanemiseksi, kyseisen strategian vaatimukset ja kansalliset tavoitteet näiden vaatimusten täyttämiseksi. Ilmoitetaan strategian tulokset ja tavoitellut seuraukset. Lisäkustannusten lajit: tiedot lisäkustannusten lajeista, joihin on tarkoitus kohdentaa tukea erityisen kauttakulkujärjestelyn täytäntöönpanon yhteydessä. Erityistapaus: Operatiivinen tuki erityiselle kauttakulkujärjestelylle (Liettua) Lisäkustannusten lajit

LIITE IV OPERATIIVISESTA TUESTA RAPORTOINTI Yhteenveto: esitetään yhteenveto operatiivisen tuen täytäntöönpanossa varainhoitovuoden aikana saavutetusta edistyksestä suhteessa lähtötilanteeseen, tavoitteisiin ja saavutettuihin päämääriin. Toimet: luetellaan tärkeimmät varainhoitovuoden aikana toteutetut toimet, saavutetut tulokset ja havaitut (ja ratkaistut) ongelmat. ERITYISTAVOITE: Yhteenveto operatiivisesta tuesta Operatiivinen tuki viisumeja koskeviin toimiin Operatiivinen tuki rajoja koskeviin toimiin